Document ID: 32012D0226

KOMMISSIONENS AFGØRELSE
af 23. april 2012
om det andet sæt af fælles sikkerhedsmål for jernbanesystemet
(meddelt under nummer C(2012) 2084)
(EØS-relevant tekst)
(2012/226/EU)
EUROPA-KOMMISSIONEN HAR -
under henvisning til traktaten om Den Europæiske Unions funktionsmåde,
under henvisning til Europa-Parlamentets og Rådets direktiv 2004/49/EF af 29. april 2004 om jernbanesikkerhed i EU og om ændring af Rådets direktiv 95/18/EF om udstedelse af licenser til jernbanevirksomheder og direktiv 2001/14/EF om tildeling af jernbaneinfrastrukturkapacitet og opkrævning af afgifter for brug af jernbaneinfrastruktur samt sikkerhedscertificering (jernbanesikkerhedsdirektivet) (1), særlig artikel 7, stk. 3, andet afsnit, og
ud fra følgende betragtninger:
(1)
Kommissionen udstedte et mandat til Det Europæiske Jernbaneagentur (»agenturet«) i overensstemmelse med direktiv 2004/49/EF med henblik på at udarbejde et udkast til fælles sikkerhedsmål (»fælles sikkerhedsmål«) og det dertil knyttede udkast til fælles sikkerhedsmetoder for perioden 2011 til 2015. Agenturet forelagde Kommissionen sin henstilling om det andet sæt af udkast til fælles sikkerhedsmål. Denne henstilling ligger til grund for nærværende afgørelse.
(2)
Ifølge den metode, der er fastsat ved Kommissionens beslutning 2009/460/EF af 5. juni 2009 om vedtagelse af en fælles sikkerhedsmetode til vurdering af opfyldelsen af sikkerhedsmål, som omhandlet i artikel 6 i Europa-Parlamentets og Rådets direktiv 2004/49/EF (2), og med henblik på at fastsætte det første og andet sæt af fælles sikkerhedsmål i overensstemmelse med direktiv 2004/49/EF, er der behov for at kvantificere medlemsstaternes jernbaners aktuelle sikkerhedsresultater ved hjælp af nationale referenceværdier (NRV). I beslutning 2009/460/EF defineres NRV som en referenceværdi, der for den pågældende medlemsstat angiver det maksimale tolerable niveau for en risikokategori på jernbanesystemet. Hvis den nationale referenceværdi er højere end det tilsvarende fælles sikkerhedsmål, som er beregnet på grundlag af metoden, er det maksimale tolerable niveau af risiko for en medlemsstat det tilsvarende fælles sikkerhedsmål, som udledes af de nationale referenceværdier efter den metode, der er anført i punkt 2.2 i bilaget til beslutning 2009/460/EF.
(3)
Værdierne for det første sæt af fælles sikkerhedsmål, der er beregnet på grundlag af data fra 2004 til 2007, blev fastsat i Kommissionens afgørelse 2010/409/EU af 19. juli 2010 om fælles sikkerhedsmål, jf. artikel 7 i Europa-Parlamentets og Rådets direktiv 2004/49/EF (3).
(4)
Ved direktiv 2004/49/EF fastsættes et andet sæt af fælles sikkerhedsmål, som skal bygge på erfaringerne fra det første sæt af fælles sikkerhedsmål og gennemførelsen heraf. Det bør afspejle eventuelle prioriterede områder, hvor der er behov for at forbedre sikkerheden yderligere. Værdierne for det andet sæt af fælles sikkerhedsmål er beregnet på grundlag af data fra 2004 til 2009, som medlemsstaterne har indberettet til Eurostat i henhold til Europa-Parlamentets og Rådets forordning (EF) nr. 91/2003 af 16. december 2002 om statistik over jernbanetransport (4). De er beregnet efter metoden i punkt 2.1.1 og 2.3.1 i bilaget til beslutning 2009/460/EF.
(5)
Efter offentliggørelsen af det første sæt af fælles sikkerhedsmål i juli 2010 har der ikke været tid nok til at opnå et tilstrækkeligt erfaringsgrundlag til at ændre risikokategorierne. Risikokategorierne er derfor uændrede i forhold til det første sæt af fælles sikkerhedsmål. På grundlag af antallet af ulykker med og uden dødelig udgang i jernbanetransporten er de to væsentligste risikokategorier imidlertid personer, der uretmæssigt befinder sig på jernbanearealer, (60 % af dræbte) og brugere af overkørsler i niveau (29 % af dræbte).
(6)
Værdierne for det andet sæt af fælles sikkerhedsmål dækker Unionens samlede jernbanesystem. Der foreligger ingen data til beregning af fælles sikkerhedsmål for de forskellige dele af jernbanesystemet, jf. artikel 3, litra e), i direktiv 2004/49/EF. Ved denne bestemmelse defineres fælles sikkerhedsmål som de sikkerhedsniveauer, som forskellige dele af jernbanesystemet (såsom systemet for konventionelle tog, systemet for højhastighedstog, lange jernbanetunneler eller linjer, der udelukkende anvendes til godstransport) og systemet som helhed mindst skal opfylde, udtrykt i risikoacceptkriterier. I øjeblikket er det ikke muligt at udvikle fælles sikkerhedsmål for disse dele af jernbanesystemet på grund af manglen på harmoniserede og pålidelige data om sikkerhedsresultater for dele af jernbanesystemer, der er i drift i medlemsstaterne. Dog bør det andet sæt af fælles sikkerhedsmål vedtages.
(7)
Afgørelse 2010/409/EF bør derfor ophæves og erstattes af nærværende afgørelse.
(8)
Foranstaltningerne i denne afgørelse er i overensstemmelse med udtalelse fra det udvalg, der er nedsat i henhold til artikel 27, stk. 1, i direktiv 2004/49/EF -
VEDTAGET DENNE AFGØRELSE:
Artikel 1
Genstand og definitioner
Ved denne afgørelse fastlægges det andet sæt af fælles sikkerhedsmål for jernbanesystemet i overensstemmelse med direktiv 2004/49/EF og beslutning 2009/460/EF.
I denne afgørelse anvendes definitionerne i direktiv 2004/49/EF, forordning (EF) nr. 91/2003 og beslutning 2009/460/EF.
Artikel 2
Nationale referenceværdier
De nationale referenceværdier for medlemsstaterne og for de forskellige risikokategorier, der anvendes til at beregne fælles sikkerhedsmål, er anført i del 1 i bilaget.
Artikel 3
Fælles sikkerhedsmål
De værdier, der dækker det samlede jernbanesystem for det andet sæt af fælles sikkerhedsmål for de forskellige risikokategorier, er fastsat i del 2 i bilaget.
Artikel 4
Ophævet retsakt
Afgørelse 2010/409/EU ophæves.
Artikel 5
Adressater
Denne afgørelse er rettet til medlemsstaterne.
Udfærdiget i Bruxelles, den 23. april 2012.

Labels: 8